閏七月二十日侍知府寺簿先生爲石鼓山向園之遊
作者：趙蕃
朝代：宋

paragraphs: 晦翁守南康，政成有餘暇。
駕言山之中，於日非聊假。
紫霄作重陽，白鹿見圖畫。
聞之幾向風，恨不款段跨。
今年五溪歸，邇日三湘役。
先生喜其至，舍以江亭闊。
頻能枉高軒，人駭非重客。
那知先生意，於此自爲德。
茲日復何日，休沐著甲令。
先生重過之，俱款石皷勝。
西溪命題字，東巖俾開徑。
既除古莓苔，又索賢名姓。
已焉興未休，棹舟放中流。
西風未却暑，一雨方回秋。
僧坊遠莫至，隠墅近得留。
寧同峴山輩，不異舞雩遊。